作者:權德輿
標題:仲秋朝拜昭陵
內容:清秋壽原上，詔拜承吉蔔。嘗讀貞觀書，及茲幸齋沐。文皇昔潛耀，隨季自顛覆。撫運斯順人，救焚非逐鹿。神祇戴元聖，君父納大麓。良將授兵符，直臣調鼎餗。無疆傳慶祚，有截荷亭育。仙馭淩紫氛，神遊棄黃屋。方祗護山跡，先正陪巖腹。杳杳九嵕深，沉沉萬靈肅。鳥飛田已闢，龍去雲猶簇。金氣爽林巒，幹岡走崖谷。吾皇弘孝理，率土蒙景福。擁佑乃清夷，威靈諒回復。禮承三公重，心愧二卿祿。展敬何所伸，曾以斧山木。